中秋翫月宴友
作者：陳舜俞
朝代：宋

paragraphs: 秋風清且勁，夜月澄無譁。
月當澄清間，百倍常光華。
金盤挂滉瀁，水鑒磨痕瑕。
未離碧海久，漸到黄道斜。
嫦娥瓊肌滑，羞死吳宮娃。
蟾蜍銀窟寒，不穴死水蟆。
依稀聞兔搗，髣像見桂花。
豈止數千里，已照萬人家。
都人尤侈盛，時節惜芳佳。
樓臺延皓魄，簾幕去周遮。
交錯宴子女，嘈雜鳴簫笳。
清影落酒盞，爽氣侵巾紗。
常明復置燭，擲果如散沙。
而我旅其間，甚貧亦可嗟。
遂召朋友云，可飲文字耶。
客來俄滿堂，風稜森鏌鋣。
主人出對客，衰病植蒹葭。
所共天上景，能如富者奢。
汙樽薦醅蟻，獠羞錯魚蝦。
釋焉帽與带，果止柰與瓜。
高言抗崢嶸，沖靈坦凹窊。
情親弗委曲，論極成紛挐。
寒稜入吟骨，歡意自天涯。
不因斗柄轉，豈信漏刻賒。
無端鷄三號，漸引鼓五撾。
良會誠惜已，同心又何加。
殘輝促坐席，曉意生微霞。
明發作此詩，遺我異時誇。